MEหวังโต20%อี-เควายซีดันฐานลูกค้าเพิ่ม
มี บาย ทีเอ็มบี หวัง อี-เควายซี เพิ่มโอกาสขยายฐานลูกค้าเกินเป้า 20%
7 มี.ค. 2562

มี บาย ทีเอ็มบี หวัง อี-เควายซี เพิ่มโอกาสขยายฐานลูกค้าเกินเป้า 20%
นายเบญจรงค์ สุวรรณคีรี หัวหน้าเจ้าหน้าที่บริหาร มี บาย ทีเอ็มบี (ME by TMB) เปิดเผยว่า คาดว่าการยืนยันตัวตนอิเล็กทรอนิกส์ (อี-เควายซี) จะออกจากแซนด์บ็อกซ์ให้บริการเป็นการทั่วไปภายในไตรมาส 2 ของปีนี้ ซึ่งมี บาย ทีเอ็มบีทยอยทดสอบให้ลูกค้าเปิดบัญชีตั้งแต่เดือน พ.ย. 2561 กำหนดวงทดลอง 300-500 ราย
ทั้งนี้ หากอี-เควายซี และเอ็นดีไอดี พร้อมใช้แล้ว เชื่อว่าจะมีโอกาสผลักดันการขยายฐานลูกค้ามี บาย ทีเอ็มบีได้มากกว่า 20% แต่ที่สำคัญกว่า คือ ทำให้ลูกค้าและผู้สนใจสามารถทำธุรกรรมได้ง่ายขึ้นมากกว่าปัจจุบัน
สำหรับเป้าหมายในปี 2562 ต้องการขยายลูกค้า 20% หรือเท่ากับ 4.32 แสนราย ขยายฐานเงินฝาก 20% มากกว่าปีที่แล้วที่โต 10% โดยในช่วง 7 ปีที่ผ่านมา มี บาย ทีเอ็มบี มีฐานลูกค้าเติบโตเฉลี่ย 22% ปัจจุบันอยู่ที่ 3.6 แสนราย และฐานเงินฝากเติบโตเฉลี่ย 44% โดยให้ดอกเบี้ยเงินฝากแก่ลูกค้าไปแล้วทั้งสิ้น 4,500 ล้านบาท พบว่าลูกค้าฝากเงินที่มี บาย ทีเอ็มบีมากกว่าบัญชีทั่วไป 2 เท่า
"กลยุทธ์ในปีนี้เราต้องการเข้าถึงกลุ่มเป้าหมายผ่านการรู้ใจลูกค้าแต่ละราย ด้วยการประมวลข้อมูลธุรกรรมและพฤติกรรมลูกค้า" นายเบญจรงค์ กล่าว